Harmony se ondergrondse sitstaking verbyArgieffoto Die nagenoeg 1 700 mynwerkers, wat aan ŉ onwettige sitstaking ondergrond by Harmony Gold-myn se Kusasalethu-skag naby Carletonville deelgeneem het, het vroeg Vrydagoggend teruggekeer oppervlak toe. Die mynmaatskappy het teen 08:00 bevestig dat al die werkers veilig teruggekeer het na die oppervlak. “Die werkers het om middernag teruggekeer na die oppervlak nadat daar regdeur die aand met die stakers se vakbondbestuur vergader is,” lui die verklaring. “ŉ Deeglike onafhanklike ondersoek rakende die omstandighede oor die onwettige sitstaking, wat byna 48 uur geduur het, is van stapel gestuur.” Harmony het gesê bedrywighede by dié myn sal oor die naweek weer voortgaan. Maroela Media het vroeër berig 18 werkers moes Donderdagaand na die oppervlak gebring word weens gesondheidsprobleme en dat sommige van die werkers teen hul wil ondergrond gehou is. “Die werker wat laaste na die oppervlak gebring is, het simptome van erge uitputting en dehidrasie getoon en word deur Harmony se mediese personeel behandel,” het Harmony Donderdagaand gesê. Die stakers, meestal glo lede van die mynvakbond Amcu, het onder meer die betaling van ŉ spesiale bonus geëis, die afdanking van die algemene bestuurder en ŉ versekering dat geen dissiplinêre stappe teen hulle gedoen sal word nie. Die sitstaking het Woensdag begin toe werkers besluit het om nie ná die oggendskof na die oppervlak terug te keer nie.